Uredba Komisije (ES) št. 1602/2002

z dne 9. septembra 2002

o podrobnih pravilih o uporabi Direktive sveta 1999/105/ES glede dovoljenja, da država članica prepove trženje določenega gozdnega reprodukcijskega materiala končnemu uporabniku

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 1999/105/ES z dne 22. decembra 1999 o trženju gozdnega reprodukcijskega materiala [1] in zlasti člena 17(3) Direktive,

ob upoštevanju naslednjega:

(1) V skladu s členom 17(1) Direktive 1999/105/ES države članice zagotovijo, da za reprodukcijski material, ki je dan na trg skladno z določbami te smernice, ne veljajo tržne omejitve glede njegovih značilnosti, zahtev v zvezi s pregledom in inšpekcijo, označevanjem in zapečatenjem, razen tistih, predpisanih v tej direktivi.

(2) Države članice se lahko v določenih okoliščinah pooblasti, da na svojem ozemlju prepovejo trženje določenega gozdnega reprodukcijskega materiala, neprimernega za uporabo na njihovem ozemlju, končnim uporabnikom za sejanje ali sajenje.

(3) Takšna pooblastila se lahko izdajo samo, kadar je verjetno, da bi imela uporaba gozdnega reprodukcijskega materiala zaradi njegovih fenotipskih ali genetskih lastnosti škodljiv vpliv na gozdarstvo, okolje, genetske vire ali biotsko raznovrstnost na ozemlju zadevne države članice.

(4) Da bi Komisiji omogočili, da je pri odločanju seznanjena z vsemi dejstvi, bi morala biti prošnji za pooblastilo priložena relevantna dokazila in podatki, med drugim o provenienčnem območju ali izvoru gozdnega reprodukcijskega materiala ter rezultati preskusov, znanstvenih raziskav in gozdarske prakse. Zahtevane informacije morajo biti podrobno opredeljene.

(5) Da bi državi članici pomagale sestaviti njen zahtevek, morajo druge države članice na njeno zaprosilo priskrbeti vse relevantne informacije o regiji porekla ali izvoru ter državne sezname izhodiščnega materiala za pridelovanje gozdnega reprodukcijskega materiala.

(6) En izvod zahtevka je treba istočasno poslati državi članici, v kateri se nahaja provenienčno območje ali izvor, da lahko ta država članica obvesti Komisijo o svojem stališču.

(7) Ukrepi, predvideni s to uredbo, so skladni z mnenjem Stalnega odbora za semena in sadilni material v kmetijstvu, hortikulturi in gozdarstvu –

SPREJELA NASLEDNJO UREDBO:

Člen 1

1. Država članica, ki skuša pridobiti pooblastilo za prepoved trženja določenega gozdnega reprodukcijskega materiala končnim uporabnikom po členu 17(2) Direktive 1999/105/ES, predloži Komisiji zahtevek, v katerem pojasni, zakaj meni, da je zadoščeno merilom iz člena 17(2). Zahtevek mora vsebovati vse razpoložljive dodatne informacije in dokumentacijo, kot je določeno v odstavkih od 2 do 5.

2. Potrebno je posredovati karte in podrobnosti o provenienčnem območju ali izvoru materiala skupaj z dokumentacijo, ki prikazuje razlike v njunih podnebnih in ekoloških podatkih, kot je določeno v Prilogi.

3. Priskrbijo se rezultati preskusov ali znanstvenih raziskav ali rezultati, pridobljeni z gozdarsko prakso, ki dokazujejo, zakaj material ni primeren za uporabo na celotnem ali na delu njenega ozemlja, za katerega se predlaga prepoved. Pridobiti je treba podrobne podatke o preskusih kot so načrt, postopek ugotavljanja ter analiza podatkov; preskusi morajo biti opravljeni na relevantnih tipih rastišč ter v skladu z zahtevami, določenimi v točki 1 v Prilogi V k Direktivi 1999/105/ES. Priskrbijo se tudi podrobnosti o osebah, ki so izvedle preskuse, ter o tem, ali so bili rezultati strokovno preverjeni ali objavljeni.

4. V zvezi z rezultati znanstvenih raziskav je treba posredovati podrobnosti o raziskavi, kot so načrt, viri podatkov, postopek ugotavljanja ter zaključki.

5. V zvezi z rezultati, pridobljenimi z gozdarsko prakso, je treba posredovati informacije in dokumentacijo o preživetju in razvoju gozdnega reprodukcijskega materiala, vključno z rastjo.

Člen 2

Glede zahtevkov za prepoved trženja gozdnega reprodukcijskega materiala v kategorijah "znano poreklo" ali "izbran" iz odobrenega izhodiščnega materiala v obliki skupine semenjakov ali sestoja, mora država članica, ki prosi za prepoved, priskrbeti oceno njegove neprimernosti, ki je narejena s sklicevanjem na provenienčno območje.

Člen 3

Glede zahtevkov za prepoved trženja reprodukcijskega materiala v kategorijah "kvalificiran" in "testiran" iz odobrenega izhodiščnega materiala v obliki semenske plantaže, staršev družine, klonov ali klonske mešanice, mora država članica, ki želi prepovedati ta material, priskrbeti oceno neprimernosti, narejeno s sklicevanjem na posamezne enote odobritve.

Poleg informacij, opredeljenih v členu 10 Direktive 1999/105/ES, je treba na zaprosilo posredovati naslednje informacije:

(a) merila za izbor, ki so bila uporabljena pri sestavinah izhodiščnega materiala;

(b) sestava izhodiščnega materiala;

(c) provenienčna območja, v katerih so bile izbrane izvorne sestavine.

Člen 4

1. Z namenom, da bi pomagale državi članici, ki pripravlja zahtevek iz člena 1, priskrbijo ostale države članice na zahtevo države članice, ki pripravlja zahtevek, karte in informacije o podnebnih in ekoloških razmerah v provenienčnem območju gozdnega reprodukcijskega materiala, za katerega se skuša pridobiti pooblastilo za prepoved trženja končnemu uporabniku.

2. Ko se Komisiji predloži zahtevek za pooblastilo, se hkrati pošlje njegova kopija državi članici, v kateri se nahaja provenienčno območje ali izvor materiala, ki bo prepovedan.

3. Država članica iz odstavka 2 ima na voljo tri mesece za proučitev zahtevka ter da obvesti Komisijo o svojem stališču. V utemeljenih primerih lahko Komisija na zahtevo omenjene države članice ta rok podaljša.

Člen 5

Ta uredba začne veljati dvajseti dan po objavi v Uradnem listu Evropskih skupnosti.

Uporablja se od 1. januarja 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 9. septembra 2002

Za Komisijo

David Byrne

Član Komisije

[1] UL L 11, 15.1.2000, str. 17.

--------------------------------------------------

PRILOGA

Seznam informacij, ki jih mora država članica priskrbeti v podporo zahtevku po členu 17(2) Direktive sveta 1999/105/ES

1. Informacije o vrstah, ki rastejo na ozemlju ali na delu ozemlja: domorodne ali tujerodne.

2. Karte in sklicevanja na provenienčno območje ali enoto odobritve gozdnega reprodukcijskega materiala, za katerega je vložen zahtevek.

3. Navedba ozemlja ali dela ozemlja, za katerega je vložen zahtevek za prepoved trženja materiala končnemu uporabniku za sejanje ali sajenje.

4. Podnebni podatki o provenienčnem območju ali enoti odobritve, navedeni v točki 2, ter o ozemlju ali delu ozemlja, navedenem v točki 3

(a) skupna letna količina padavin (mm);

(b) količina padavin v vegetacijski dobi (mm), vključno z meseci njenega trajanja;

(c) temperatura:

- povprečna letna °C,

- povprečna najhladnejšega meseca °C,

- povprečna najtoplejšega meseca °C;

(d) dolžina vegetacijske dobe (dnevi s temperaturo nad 5 °C ali podobno primerno merilo).

5. Ekološki podatki o provenienčnem območju ali enoti odobritve, navedeni v točki 2, ter o ozemlju ali delu ozemlja, navedenem v točki 3

(a) višinski pas;

(b) glavna/-e geološka/-e formacija/-e;

(c) glavni tip/-i prsti.

--------------------------------------------------